**Prechodný pobyt na účel zamestnania**

Prechodný pobyt na účel zamestnania sa udelí štátnemu príslušníkovi tretej krajiny

* na základe potvrdenia o možnosti obsadenia voľného pracovného miesta.
* na základe povolenia na zamestnanie alebo štátnemu príslušníkovi tretej krajiny, u ktorého sa nevyžaduje povolenie na zamestnanie ani potvrdenie o možnosti obsadenia voľného pracovného miesta.

Policajný útvar udelí prechodný pobyt na účel zamestnania na predpokladaný čas zamestnania, najviac však na päť rokov.

Prechodný pobyt na účel sezónneho zamestnania sa udelí štátnemu príslušníkovi tretej krajiny najviac na 180 dní počas 12 po sebe nasledujúcich mesiacov.

Prechodný pobyt na účel zamestnania, ak ide o vnútropodnikový presun, sa môže udeliť štátnemu príslušníkovi tretej krajiny najviac na tri roky, ak ide o vedúceho zamestnanca alebo odborníka a najviac na jeden rok, ak ide o zamestnanca – stážistu.

Prechodný pobyt na účel zamestnania sa nevyžaduje do 90 dní od začiatku pobytu   
na území Slovenskej republiky, ak štátny príslušník tretej krajiny spĺňa podmienky na pobyt podľa osobitného predpisu a do troch pracovných dní od vstupu štátny príslušník tretej krajiny hlásil policajnému útvaru začiatok, miesto a predpokladanú dĺžku pobytu, ak mu bolo udelené schengenské vízum alebo národné vízum alebo ak sa od neho vízum nevyžaduje, ak túto povinnosť nemá ubytovateľ, a

1. pracuje pre významného zahraničného investora v Slovenskej republike,
2. je vyslaný zamestnávateľom so sídlom v členskom štáte na územie Slovenskej republiky v rámci poskytovania služieb zabezpečovaných týmto zamestnávateľom,
3. je zamestnaný v medzinárodnej hromadnej doprave, ak je na výkon práce na území Slovenskej republiky vyslaný svojím zahraničným zamestnávateľom,
4. je zamestnaný na určené obdobie na účel jeho zaškolenia, ak ide o výkon zamestnania s nedostatkom pracovnej sily, a má podanú žiadosť o udelenie prechodného pobytu na účel zamestnania na to isté pracovné miesto,
5. zabezpečuje na základe obchodnej zmluvy dodávky tovaru alebo služieb a tento tovar dodáva alebo v súvislosti s dodávkou tovaru uskutočňuje montáž, záručné a opravárenské práce, práce týkajúce sa nastavenia systémov výrobných zariadení alebo v súvislosti s dodávkou tovaru alebo služieb uskutočňuje programátorské práce alebo odborné školenia, ak trvanie jeho pracovného vzťahu alebo vyslania na výkon práce nepresiahne celkovo 90 dní v roku,
6. ktorý pre obchodnú spoločnosť, ktorej bola poskytnutá investičná pomoc podľa osobitného predpisu, zabezpečuje na základe obchodnej zmluvy dodávky tovaru alebo služieb a tento tovar dodáva alebo uskutočňuje montáž, záručné a opravárenské práce, práce týkajúce sa nastavenia systémov výrobných zariadení, programátorské práce alebo odborné školenia, a to počas obdobia,   
   na ktoré bolo vydané rozhodnutie o schválení investičnej pomoci,

g) vykonáva sezónne zamestnanie, alebo

h) ktorý pre centrum strategických služieb poskytuje odborné školenia,   
ak trvanie jeho pracovnoprávneho vzťahu s centrom strategických služieb nepresiahne celkovo 90 dní v kalendárnom roku.